b'\n_START_ARTICLE_\nModrikasta golobica\n_START_SECTION_\nOpis\n_START_PARAGRAPH_\nKot \xc5\xbee ime pove ima ta gobja vrsta modrikasto zelenkast, lisast klobuk, ki dose\xc5\xbee premer od 5 do 15 cm. Sprva je klobuk izbo\xc4\x8den in ima spodvihan rob, kasneje pa se izravna in postane v sredini udrt, obrobje pa se zravna in rahlo privzdigne. Ko\xc5\xbeica na klobuku je gladka, v vla\xc5\xbenem vremenu lepljiva in se na obrobju zlahka olupi. Na spodnji strani klobuka je trosovnica, sestavljena iz belih, pro\xc5\xbenih listi\xc4\x8dev v katerih je bel trosni prah. Ta je sestavljen iz bradavi\xc4\x8dastih, 6,5-10 x 5,5-6,5 mikronov velikih trosov. Listi\xc4\x8di so prira\xc5\xa1\xc4\x8deni na bet in se ob pritisku med seboj pogosto zlepijo._NEWLINE_Bet, ki je v\xc4\x8dasih rahlo vijoli\xc4\x8dasto obarvan je valjast, poln in v dni\xc5\xa1\xc4\x8du zo\xc5\xbeen. Osnovna barva beta je bela, po navadi pa je bet gladek ali podol\xc5\xbeno zguban. V vi\xc5\xa1ino bet dose\xc5\xbee od 4 - 10 cm, premer pa je med 1 in 3 cm. Meso gobe je belo, pod ko\xc5\xbeico na klobuku v\xc4\x8dasih rahlo rde\xc4\x8dkasto in na zraku posivi. Vonj gobe je neizrazit, okus pa je prijeten in mil.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nModrikasta golobica raste v skupinah pod listavci, najraje pod bukvami od maja do novembra. V Sloveniji je dokaj pogosta vrsta, kulinari\xc4\x8dno pa spada med odli\xc4\x8dne gobe, saj je vsestranska in ima izjemno okusno meso. Primerna je za vse jedi, primerna pa je tudi za konzerviranje. Pred pripravo je priporo\xc4\x8dljivo olupiti ko\xc5\xbeico s klobuka, edino pri mladih gobah, ki jih pe\xc4\x8demo na \xc5\xbearu tega ne storimo._NEWLINE_Modrikasto golobico lahko zamenjamo sivo golobico ali sivko (Russula ionochlora), ki je tudi u\xc5\xbeitna. Podobna vrsta je tudi sivomodra golobica (Russula parazurea), ki ima bolj motno povr\xc5\xa1ino klobuka in je tudi u\xc5\xbeitna. Edina neu\xc5\xbeitna podobna golobica je lomljiva golobica (Russula sardonia), ki pa ima bolj rumenaste listi\xc4\x8de in je mo\xc4\x8dno peko\xc4\x8da.'